[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 12.5.2006

COM(2006) 229 τελικό

2006/0072 (ACC)

Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

για την αναστολή και την υπό όρους κατάργηση του κανονισμού (ΕΚ) αριθ. 2193/2003 για επιβολή πρόσθετων δασμών στις εισαγωγές ορισμένων προϊόντων, καταγωγής Ηνωμένων Πολιτειών της Αμερικής

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Ο Παγκόσμιος Οργανισμός Εμπορίου (ΠΟΕ), σε σειρά αποφάσεων που έλαβε ύστερα από αίτημα των Ευρωπαϊκών Κοινοτήτων («η ΕΚ»), απεφάνθη ότι το καθεστώς επιδοτήσεων «Foreign Sales Corporation» των Ηνωμένων Πολιτειών της Αμερικής («οι ΗΠΑ»), όπως αυτό τροποποιήθηκε βάσει της νομοθεσίας «Foreign Sales Corporation and Extraterritorial Income» (FSC-ETI), προβλέπει παράνομες επιδοτήσεις των εξαγωγικών φόρων για τις αμερικανικές εταιρείες της τάξης των 4 δισ. δολαρίων ετησίως (με βάση το έτος 2000).

Ύστερα από αυτές τις αποφάσεις, στις 7 Μαΐου 2003 ο ΠΟΕ αναγνώρισε στην ΕK το δικαίωμα να επιβάλει αντισταθμιστικά μέτρα υπό τη μορφή πρόσθετων εισαγωγικών δασμών ύψους έως 100% κατ’ αξία στις εισαγωγές ορισμένων ειδών από τις Ηνωμένες Πολιτείες (επιλεγμένων ύστερα από διαβούλευση μεταξύ του κοινού, των κρατών μελών και των υπηρεσιών της Επιτροπής), τα οποία θα καλύπτουν το ποσό της παράνομης επιδότησης των ΗΠΑ. Κατόπιν τούτου, στις 8 Δεκεμβρίου 2003 η ΕΚ ενέκρινε τον κανονισμό (ΕΚ) αριθ. 2193/2003 του Συμβουλίου για επιβολή πρόσθετων δασμών στις εισαγωγές ορισμένων προϊόντων καταγωγής Ηνωμένων Πολιτειών της Αμερικής[1].

Ο κανονισμός (ΕΚ) αριθ. 2193/2003 του Συμβουλίου προβλέπει την κατάργηση των αντισταθμιστικών μέτρων εφόσον οι Ηνωμένες Πολιτείες εφαρμόσουν πλήρως τη σύσταση του οργάνου επίλυσης διαφορών του ΠΟΕ[2].

Στις 22 Οκτωβρίου 2004 οι ΗΠΑ ενέκριναν νόμο που προβλέπει την κατάργηση της νομοθεσίας FSC-ETI («American JOBS Creation Act» του 2004 - «πράξη κατάργησης»). Η κατάργηση του καθεστώτος επιδότησης FSC αποτέλεσε σημαντικό και θετικό βήμα προς την κατεύθυνση της επίλυσης μιας μακροχρόνιας διαφοράς.

Ωστόσο, η πράξη κατάργησης των ΗΠΑ, περιελάμβανε μεταβατικές διατάξεις καθώς και διατάξεις περί κεκτημένων δικαιωμάτων («grandfathering») που φαίνονταν ασύμβατες με τον ΠΟΕ. Ειδικότερα, η πράξη κατάργησης προέβλεπε ότι τα οφέλη από τη νομοθεσία FSC/ETI θα εξακολουθούσαν να προσφέρονται στους εξαγωγείς των ΗΠΑ έως τα τέλη του 2006 (σε ποσοστό 80% και 60% για το 2005 και το 2006 αντίστοιχα) και σε ορισμένες περιπτώσεις για απεριόριστο χρονικό διάστημα σύμφωνα με τις διατάξεις περί κεκτημένων δικαιωμάτων. Κατά συνέπεια, η ΕΚ ξεκίνησε τη διαδικασία επίλυσης διαφορών του ΠΟΕ σχετικά με την πράξη κατάργησης για να διαπιστωθεί η συμβατότητα των μεταβατικών της διατάξεων και των διατάξεών της περί κεκτημένων δικαιωμάτων με τον ΠΟΕ.

Όσο εκκρεμούσαν οι διαδικασίες επίλυσης διαφορών, ανεστάλη η εφαρμογή των αντισταθμιστικών μέτρων της ΕΚ (παρά την άρνηση των ΗΠΑ να πράξουν το ίδιο σχετικά με τα αντίποινα κατά της ΕΚ για τις ορμόνες στο βοδινό κρέας). Η αναστολή εφαρμόστηκε με την έκδοση του κανονισμού (ΕΚ) αριθ. 171/2005 του Συμβουλίου στις 31 Ιανουαρίου 2005. Ο κανονισμός ορίζει ότι τα αντισταθμιστικά μέτρα θα τεθούν σε ισχύ εκ νέου είτε από την 1η Ιανουαρίου 2006 είτε 60 ημέρες αφότου το όργανο επίλυσης διαφορών του ΠΟΕ επιβεβαιώσει το μη συμβατό ορισμένων πτυχών της αμερικανικής νομοθεσίας με τον ΠΟΕ, επιλέγοντας εκ των δύο την ημερομηνία που ακολουθεί χρονολογικά. Ο κανονισμός ορίζει επίσης ότι τα αντισταθμιστικά μέτρα θα εισαχθούν με τη μορφή δασμού κατ’ αξία ύψους 14%.

Στις 14 Μαρτίου 2006, ύστερα από τις αποφάσεις της ειδικής ομάδας και του δευτεροβάθμιου δικαιοδοτικού οργάνου υπέρ της ΕΚ, το όργανο επίλυσης διαφορών επιβεβαίωσε το μη συμβατό της εν λόγω αμερικανικής νομοθεσίας με τον ΠΟΕ και (όπως υπολογίζεται σύμφωνα με τον ισχύοντα κανονισμό της ΕΚ η περίοδος των 60 ημερών) τα αντισταθμιστικά μέτρα πρέπει να τεθούν σε ισχύ εκ νέου από τις 16 Μαΐου 2006. Σύμφωνα με το άρθρο 2 παράγραφος 2 του κανονισμού (ΕΚ) αριθ. 171/2005 του Συμβουλίου η Επιτροπή δημοσίευσε την ανακοίνωση 2006/C/08 σχετικά με το θέμα αυτό στην Επίσημη Εφημερίδα (τεύχος C), στις 3 Μαΐου 2006, καθώς οι ΗΠΑ δεν είχαν συμμορφωθεί ακόμη με τις αποφάσεις και τις συστάσεις του οργάνου επίλυσης διαφορών.

Στις 11 Μαΐου 2006, το Κογκρέσο των ΗΠΑ ενέκρινε σχέδιο νόμου για την κατάργηση των διατάξεων περί κεκτημένων δικαιωμάτων της νομοθεσίας FSC/ETI και της πράξης κατάργησης για τα επόμενα φορολογητέα έτη. Επειδή τα μεταβατικά μέτρα της νομοθεσίας αυτής λήγουν το 2006, είναι σκόπιμο να καταργηθεί ο κανονισμός (ΕΚ) αριθ. 2193/2003 του Συμβουλίου όπως τροποποιήθηκε από τον κανονισμό (ΕΚ) αριθ. 171/2005 του Συμβουλίου, αφού τα αντισταθμιστικά μέτρα που τέθηκαν σε ισχύ με τον εν λόγω κανονισμό έχουν επιτύχει το στόχο τους σε ικανοποιητικό βαθμό και η εκ νέου θέση σε ισχύ αντισταθμιστικών μέτρων θα δημιουργούσε ανεπιθύμητες διαταραχές.

Επομένως, προτείνεται η κατάργηση του κανονισμού (ΕΚ) αριθ. 2193/2003 του Συμβουλίου όπως τροποποιήθηκε από τον κανονισμό (ΕΚ) αριθ. 171/2005 του Συμβουλίου. Δεδομένου ότι ο πρόεδρος των Ηνωμένων Πολιτειών πρέπει να υπογράψει το σχέδιο νόμου, η εκ νέου θέση σε ισχύ των κυρώσεων πρέπει να παραμείνει σε αναστολή έως ότου τεθεί η υπογραφή αυτή και η κατάργηση των αντισταθμιστικών μέτρων που επιβλήθηκαν με τον κανονισμό (ΕΚ) αριθ. 2193/2003 του Συμβουλίου όπως τροποποιήθηκε από τον κανονισμό (ΕΚ) αριθ. 171/2005 του Συμβουλίου πρέπει να εφαρμοστεί μετά την υπογραφή αυτή.

Η κατάργηση των αντισταθμιστικών μέτρων απαιτεί από το Συμβούλιο να ενεργήσει βάσει του άρθρου 133 της συνθήκης ΕΚ. Συνεπώς, πρέπει να εκδοθεί νέος κανονισμός του Συμβουλίου ο οποίος θα αναστέλλει και θα καταργεί υπό όρους τον κανονισμό (ΕΚ) 2193/2003 του Συμβουλίου όπως τροποποιήθηκε από τον κανονισμό (ΕΚ) αριθ. 171/2005 του Συμβουλίου κατόπιν πρότασης της Επιτροπής.

2006/0072 (ACC)

Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

για την αναστολή και την υπό όρους κατάργηση του κανονισμού (ΕΚ) αριθ. 2193/2003 για επιβολή πρόσθετων δασμών στις εισαγωγές ορισμένων προϊόντων, καταγωγής Ηνωμένων Πολιτειών της Αμερικής

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133,

την πρόταση της Επιτροπής[3],

Εκτιμώντας τα ακόλουθα :

(1) Στις 7 Μαΐου 2003 επετράπη στην Κοινότητα από το όργανο επίλυσης διαφορών του Παγκόσμιου Οργανισμού Εμπορίου (ΠΟΕ) να επιβάλει αντισταθμιστικά μέτρα ύψους 4.043 εκατ. δολαρίων υπό τη μορφή πρόσθετων εισαγωγικών δασμών ποσοστού ύψους έως 100 % κατ’ αξία για τις εισαγωγές ορισμένων προϊόντων καταγωγής Ηνωμένων Πολιτειών της Αμερικής. Κατόπιν τούτου, στις 8 Δεκεμβρίου 2003 η Κοινότητα εξέδωσε τον κανονισμό (ΕΚ) αριθ. 2193/2003 του Συμβουλίου για επιβολή πρόσθετων δασμών στις εισαγωγές ορισμένων προϊόντων καταγωγής Ηνωμένων Πολιτειών της Αμερικής[4].

(2) Εν αναμονή της απόφασης του ΠΟΕ σχετικά με τη συμβατότητα των μεταβατικών διατάξεων και των διατάξεων περί κεκτημένων δικαιωμάτων της πράξης «Foreign Sales Corporation and Extraterritorial Income Act of 2000» (νόμος FSC-ETI) και της πράξης «American Jobs Creation Act of 2004» (νόμος JOBS), η Κοινότητα τροποποίησε και ανέστειλε την εφαρμογή του κανονισμού (ΕΚ) αριθ. 2193/2003 με την έκδοση του κανονισμού (ΕΚ) αριθ. 171/2005.

(3) Ο κανονισμός 171/2005 ορίζει ότι η επιβολή πρόσθετων δασμών θα τεθεί σε ισχύ εκ νέου είτε από την 1η Ιανουαρίου 2006 είτε 60 ημέρες αφότου το όργανο επίλυσης διαφορών επιβεβαιώσει ότι ορισμένες πτυχές των προαναφερθέντων νόμων δεν συνάδουν με τη νομοθεσία του ΠΟΕ, επιλέγοντας εκ των δύο την ημερομηνία που ακολουθεί χρονολογικά.

(4) Στις 14 Μαρτίου 2006 το όργανο επίλυσης διαφορών επιβεβαίωσε τη μη συμβατότητα των εν λόγω μέτρων των ΗΠΑ με τον ΠΟΕ ύστερα από απόφαση της ειδικής ομάδας και του δευτεροβάθμιου δικαιοδοτικού οργάνου σχετικά με το θέμα αυτό. Στις 3 Μαΐου 2006 η Επιτροπή δημοσίευσε ανακοίνωση με την οποία γνωστοποίησε ότι οι πρόσθετοι δασμοί ύψους 14% κατ’ αξία θα τεθούν σε ισχύ στις 16 Μαΐου 2006.

(5) Το κογκρέσο των ΗΠΑ έχει πλέον εγκρίνει νομοθεσία με την οποία καταργούνται οι διατάξεις περί κεκτημένων δικαιωμάτων του νόμου FSC-ETI και του νόμου JOBS για τα επόμενα φορολογητέα έτη και επομένως τα αντισταθμιστικά μέτρα που επιβλήθηκαν δυνάμει του κανονισμού (ΕΚ) αριθ. 2193/2003 του Συμβουλίου όπως τροποποιήθηκε από τον κανονισμό (ΕΚ) αριθ. 171/2005 του Συμβουλίου έχουν επιτύχει το στόχο τους σε ικανοποιητικό βαθμό και η εκ νέου θέση σε ισχύ αντισταθμιστικών μέτρων θα δημιουργούσε ανεπιθύμητες διαταραχές.

(6) Επειδή ο νόμος δεν έχει ακόμη υπογραφεί από τον πρόεδρο των Ηνωμένων Πολιτειών, πρέπει να συνεχιστεί η αναστολή της εκ νέου θέσης σε ισχύ των κυρώσεων έως ότου υπογραφεί ο νόμος, και η κατάργηση των αντισταθμιστικών μέτρων που επιβλήθηκαν με τον κανονισμό (ΕΚ) αριθ. 2193/2003 του Συμβουλίου όπως τροποποιήθηκε από τον κανονισμό (ΕΚ) αριθ. 171/2005 του Συμβουλίου πρέπει να ισχύσει μόλις υπογραφεί ο νόμος αυτός.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Η αναστολή της επιβολής πρόσθετων δασμών που προβλέπεται στα άρθρα 1 και 2 του κανονισμού (ΕΚ) αριθ. 171/2005 του Συμβουλίου παρατείνεται έως τις 24 Μαΐου 2006.

2. Εάν ο πρόεδρος των Ηνωμένων Πολιτειών υπογράψει το νόμο που ενέκρινε το κογκρέσο των Ηνωμένων Πολιτειών για την κατάργηση των διατάξεων περί κεκτημένων δικαιωμάτων του νόμου FSC-ETI και του νόμου JOBS στις ή πριν από τις 22 Μαΐου 2006, ο κανονισμός (ΕΚ) αριθ. 2193/2003 του Συμβουλίου όπως τροποποιήθηκε από τον κανονισμό (ΕΚ) αριθ. 171/2005 του Συμβουλίου θα καταργηθεί με ισχύ από τις 24 Μαΐου 2006.

3. Αφού τεθεί η προαναφερθείσα υπογραφή, η Επιτροπή δημοσιεύει χωρίς καθυστέρηση στην Επίσημη Εφημερίδα της Ευρωπαϊκής Ένωσης ανακοίνωση σχετικά με την υπογραφή αυτή και την κατάργηση του κανονισμού (ΕΚ) αριθ. 2193/2003 του Συμβουλίου με ισχύ από τις 24 Μαΐου 2006.

4. Εάν η προαναφερθείσα υπογραφή δεν τεθεί έως τις 22 Μαΐου 2006, η Επιτροπή δημοσιεύει χωρίς καθυστέρηση στην Επίσημη Εφημερίδα της Ευρωπαϊκής Ένωσης ανακοίνωση σχετικά με τη μη υπογραφή και την εκ νέου θέση σε ισχύ των αντισταθμιστικών μέτρων, όπως προβλέπεται από τον κανονισμό (ΕΚ) αριθ. 2193/2003 του Συμβουλίου όπως τροποποιήθηκε από τον κανονισμό (ΕΚ) αριθ. 171/2005 του Συμβουλίου, από τις 25 Μαΐου 2006.

Άρθρο 2

Ο παρών κανονισμός τίθεται σε ισχύ την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

[1] EE L 328 της 7.12.2003, σ. 3.

[2] Άρθρο 3 του κανονισμού αριθ. 2193/2003 του Συμβουλίου.

[3] ΕΕ C της , σ. .

[4] EE L 328 της 7.12.2003, σ. 3.